རྒྱ་གར་དང་བལ་ཡུལ་གཉིས་ལ་སྤྱི་ལེ་༡༨༠༠་ལྷག་གི་ས་མཚམས་ཡོད་པ་དེར་འགྲིམ་འགྲུལ་བཀག་སྡོམ་མེད།འདས་པའི་ལོ་མང་རིང་རྒྱ་གར་དང་བལ་ཡུལ་གྱི་དམག་ལ་འབྲེལ་བ་དམ་ཟབ་ཚུགས་ནས་བལ་ཡུལ་གྱི་དམག་གི་མཚོན་ཆ་དང་མདེའུ་སོགས་མཐུན་རྐྱེན་སྦྱོར་མཁན་གཙོ་བོ་ཞིག་རྒྱ་གར་ཡིན་ཞིང་།ད་དུང་བལ་ཡུལ་གྱི་དམག་དཔུང་སྤྱི་ཁྱབ་བཀོད་འདོམས་པར་རྒྱ་གར་གྱི་དམག་སྤྱི་ཞིག་གི་ཆེ་བསྟོད་མཚན་གནས་ཡོད་ཀྱང་བལ་ཡུལ་གློ་བུར་དུ་རྒྱ་གར་གྱིས་སྣེ་ཁྲིད་པའི་མཉམ་འབྲེལ་དམག་སྦྱོང་ཁོངས་ནས་ཕྱིར་འཐེན་བྱས་པ་དེས་ཕྱོགས་གཉིས་ཀྱི་དམག་གི་འབྲེལ་བར་འཕྲལ་དུ་འགལ་རྐྱེན་ཆེན་པོ་ཞིག་སློང་མི་སྲིད་ཀྱང་ཕུགས་སུ་བལ་ཡུལ་དང་རྒྱ་གར་གྱི་དམག་གི་འབྲེལ་བ་སྔར་བཞིན་རྒྱུན་འཁྱོངས་བྱེད་མི་ཐུབ་པའི་རྟགས་མཚན་ཞིག་མངོན།ད་དུང་རྒྱ་གར་གཞུང་གིས་རྒྱ་ནག་དང་པ་ཀི་སི་ཐན་གཉིས་མ་བཅུག་པར་བྷང་ག་ལའི་མཚོ་ཁུག་གི་ཕྱོགས་མང་མཉམ་འབྲེལ་འཐབ་ཇུས་ཞེས་པའི་མཐུན་ཚོགས་ཤིག་བཙུགས་ནས་ལྷོ་ཨེ་ཤི་ཡའི་ཡུལ་གྲུ་མཉམ་འབྲེལ་མཐུན་ཚོགས་ལ་ཁ་གཏད་གཅོག་རྒྱུ།རྒྱ་ནག་གིས་པ་ཀི་སི་ཐན་བརྒྱུད་ནས་ལྷོ་ཨེ་ཤི་ཡའི་ཡུལ་གྲུ་མཉམ་འབྲེལ་མཐུན་ཚོགས་ལ་ཤུགས་རྐྱེན་ཐེབས་ཀྱི་ཡོད་པར་མ་ཟད།རྒྱ་ནག་ཀྱང་ལྷོ་ཨེ་ཤི་ཡའི་ཡུལ་གྲུ་མཉམ་འབྲེལ་མཐུན་ཚོགས་ལ་ཟུར་ཉན་པའི་གནས་བབ་ཐོག་ཏུ་ཞུགས་ཆོག་གི་ཡོད་པས་ལྷོ་ཨེ་ཤི་ཡའི་ཡུལ་གྲུ་མཉམ་འབྲེལ་མཐུན་ཚོགས་ཁོངས་སུ་རྒྱ་གར་གྱི་དམིགས་ཡུལ་དང་སྲིད་ཇུས་རྣམས་བསྒྲུབ་པར་འགོག་རྐྱེན་འཕྲད།གཟའ་འཁོར་འདིར་རྒྱ་གར་གྱིས་སྣེ་ཁྲིད་པའི་མཉམ་འབྲེལ་དམག་སྦྱོང་ལ་བལ་ཡུལ་མཉམ་ཞུགས་མ་བྱས་ཀྱང་ཕྱི་ཟླ་༩་ཚེས་༡༧་ནས་ཁྲེན་ཏུའུ་གྲོང་ཁྱེར་དུ་རྒྱ་ནག་དང་བལ་ཡུལ་གྱི་དམག་གིས་མཉམ་འབྲེལ་དམག་སྦྱོང་བྱེད་ཀྱི་ཡོད་ཅིང་།འདི་ནི་རྒྱ་ནག་གིས་བལ་ཡུལ་ལ་ཤུགས་རྐྱེན་ཐེབས་རྒྱུ་ཤུགས་ཆེ་རུ་སོང་སྟེ་རྒྱ་གར་དང་བལ་ཡུལ་གཉིས་ལ་འབྲེལ་བ་བཟང་པོ་མེད་པ།ལྷག་པར་དུ་རྒྱ་གར་གྱི་སྲིད་བློན་མོ་དྷི་ལ་ཕྱི་འབྲེལ་གྱི་ཕམ་ཉེས་ཆེན་པོ་ཞིག་བྱུང་སོང་ཞེས་ཉམས་ཞིབ་པ་ཚོས་རྩོམ་ཡིག་སྣ་ཚོགས་ཤིག་སྤེལ་འདུག